ΓΡΑΠΤΗ ΕΡΩΤΗΣΗ E-3591/98

υποβολή: Freddy Blak (PSE) προς την Επιτροπή

(3 Δεκεμβρίου 1998)

Θέμα: Διάκριση εις βάρος σοσιαλιστικών οργανώσεων

Το Διεθνές Κίνημα Γερακιών - Σοσιαλιστική Εκπαιδευτική Διεθνής διαθέτει διεθνείς μονάδες σε 60 οργανώσεις ανά τον κόσμο, όπου όλες τους υποστηρίζουν αριστερές αξίες. Θεωρούν δε ότι η Επιτροπή διαπράττει διάκριση εις βάρος τους λόγω ακριβώς των αριστερών αξιών τους.

Δηλώθηκε μάλιστα στο κίνημα ότι συνεργάζεται πάντα με εταίρους του αυτού υπόβαθρου και ότι πρέπει να διευρύνει τη συνεργασία του και με εταίρους οργανώσεων άλλων οριζόντων, έτσι ώστε να βελτιωθεί το δίκτυό τους.

Από στοιχεία που λαμβάνει το κίνημα διαπιστώνει ότι τυγχάνουν συχνότερης υποστήριξης οι καθολικές οργανώσεις. Κάτι τέτοιο δεν δικαιολογείται, αφού η Επιτροπή θα έπρεπε να είναι ουδέτερη και να βασίζει την απόφασή της στην ποιότητα των σχεδίων.

111 οργανώσεις τυγχάνουν επιδότησης από τη θέση 3029 του προϋπολογισμού.

Πόσες είναι οι σοσιαλιστικές οργανώσεις που χρηματοδοτούνται από αυτή τη θέση του προϋπολογισμού;

Έχει σημειωθεί σημαντική μείωση της επιδότησης των σοσιαλιστικών οργανώσεων κατά τα τελευταία δυο έτη. Πού οφείλεται η μείωση αυτή;

Απάντηση της κ. Cresson εξ ονόματος της Επιτροπής

(19 Ιανουαρίου 1999)

Η επιλογή των οργανώσεων που υποστηρίζονται στο πλαίσιο της γραμμής του προϋπολογισμού A-3029 "Υποστήριξη των διεθνών μη κυβερνητικών οργανώσεων νεολαίας" καθώς και η απόφαση σχετικά με τα χορηγούμενα ποσά πραγματοποιείται κάθε χρόνο με βάση τα κριτήρια επιλεξιμότητας και επιλογής που έχουν δημοσιευθεί στην Επίσημη Εφημερίδα (για την περίοδο 1998, βλέπε την πρόσκληση υποβολής προτάσεων(1)).

Είναι ευνόητο ότι αυτά τα κριτήρια δεν αναφέρονται καθόλου στον τυχόν πολιτικό ή θρησκευτικό χαρακτήρα των οργανώσεων. Επίσης ο αριθμός των υποστηριζόμενων πολιτικών ή θρησκευτικών οργανώσεων προκύπτει άμεσα από τον αριθμό των επιλέξιμων αιτήσεων για επιχορήγηση τις οποίες παρέλαβε η Επιτροπή από τέτοιες οργανώσεις. Το 1998 η Επιτροπή παρέλαβε τέσσερις αιτήσεις από οργανώσεις που αυτοαποκαλούνται σοσιαλιστικές, εκ των οποίων η μία απορρίφθηκε λόγω του ότι δεν ικανοποιούσε τα κριτήρια επιλεξιμότητας (μια εθνική οργάνωση (αυστριακή) και όχι διεθνής). Τα ποσά που χορηγήθηκαν στους δικαιούχους αποφασίζονται επίσης με βάση αυτά τα κριτήρια, δηλαδή κυρίως την ποιότητα του προγράμματος των ευρωπαϊκών δραστηριοτήτων νέων, την ανάπτυξη του δικτύου και το πολλαπλασιαστικό αποτέλεσμα.

Σχετικά με την πρόσκληση που διαβίβασε η Επιτροπή στην οργάνωση "International falcon movement socialist educational international" (IFM) να επιτρέψει τη συμμετοχή άλλων οργανώσεων στις δραστηριότητές της, η Επιτροπή επιθυμεί να διευκρινίσει ότι αυτό δεν έγινε στο πλαίσιο της γραμμής του προϋπολογισμού A-3029 αλλά σε απάντηση άλλων αιτήσεων για επιχορήγηση που υποβλήθηκαν στο πλαίσιο του προγράμματος "Η Νεολαία για την Ευρώπη" και αφορούν συγκεκριμένα σχέδια. Πρέπει να σημειωθεί ότι μια ανάλογη παρότρυνση απευθύνθηκε επίσης και σε άλλες οργανώσεις, ανεξάρτητα από τον ενδεχόμενο πολιτικό τους προσανατολισμό.

Όσον αφορά τα ποσά των επιχορηγήσεων που εγκρίθηκαν στη διάρκεια των δύο τελευταίων ετών πρέπει να ληφθεί υπόψη το γεγονός ότι το μέσο ύψος των επιχορηγήσεων ανέβηκε από 17.400 [fmxeuro] το 1995 σε 12.700 [fmxeuro] το 1997 και κατόπιν σε 10.000 [fmxeuro] το 1998, ύστερα από τη μεγάλη αύξηση του αριθμού των αιτήσεων που έλαβε η Επιτροπή, σε συνδυασμό με τη μείωση της διαθέσιμης πίστωσης (1,25 εκ. [fmxeuro] το 1995, 1,3 εκ. [fmxeuro] το 1997 και 1,1 εκ. [fmxeuro] το 1998). Άρα συγκριτικά η κατάσταση της IFM είναι όμοια με την πλειονότητα των οργανώσεων που υποστηρίζονται εδώ και πολλά χρόνια, όποιος και αν είναι ο τυχόν πολιτικός ή θρησκευτικός τους προσανατολισμός.

Επιπλέον η Επιτροπή έλαβε φέτος μια πρώτη αίτηση για επιχορήγηση από το ευρωπαϊκό δίκτυο "European falcon network" (EFN, τα περισσότερα μέλη του οποίου είναι παράλληλα μέλη του IFM. Σε μια τέτοια περίπτωση, οι δημοσιευμένες διατάξεις (σημείο 3. κριτήρια επιλεξιμότητας) προβλέπουν ότι "Σε περίπτωση παράλληλων αιτήσεων από μια ευρωπαϊκή οργάνωση και από μια γεωγραφικά ευρύτερη οργάνωση οι οποίες έχουν τα ίδια μέλη στα κράτη μέλη (ή τα περισσότερα από αυτά) στην Ευρωπαϊκή Ένωση, προτεραιότητα θα δίνεται στην ευρωπαϊκή δομή". Ύστερα από επαφή με τις δύο εν λόγω οργανώσεις η Επιτροπή αποφάσισε, εκτός από την παροχή επιχορήγησης στο ευρωπαϊκό δίκτυο EFN, να συνεχίσει τη χρηματοδότηση της IFM έως το ποσό των 10.000 [fmxeuro].

(1) ΕΕ C 374 της 10.12.1997.